สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 14 มิ.ย.60
15 มิ.ย. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (14 มิ.ย.) หลังจากที่ประชุมธนาคารกลางสหรัฐ (เฟด) มีมติปรับขึ้นอัตราดอกเบี้ยระยะสั้น 0.25% สอดคล้องกับที่ตลาดคาดการณ์ไว้ พร้อมกับส่งสัญญาณการปรับลดงบดุลบัญชีของเฟดในปีนี้ อย่างไรก็ตาม ราคาน้ำมันที่ร่วงลงกว่า 3% และข้อมูลเศรษฐกิจที่อ่อนแอของสหรัฐ ซึ่งรวมถึงยอดค้าปลีกที่ปรับตัวลงสวนทางกับตัวเลขคาดการณ์นั้น ได้สกัดแรงบวกในตลาด และได้ฉุดดัชนี Nasdaq และ S&amp;P500 ปิดในแดนลบ
ดัชนีเฉลี่ยอุตสาหกรรมดาวโจนส์ปิดที่ 21,374.56 จุด เพิ่มขึ้น 46.09 จุด หรือ +0.22% ดัชนี S&amp;P500 ปิดที่ 2,437.92 จุด ลดลง 2.43 จุด หรือ -0.10% และดัชนี Nasdaq ปิดที่ 6,194.89 จุด ลดลง 25.48 จุด หรือ -0.41%
 
ตลาดหุ้นยุโรปปิดบวก เมื่อคืนนี้ (14 มิ.ย.) โดยได้แรงหนุนจากหุ้นกลุ่มเทคโนโลยีที่ปรับตัวขึ้นติดต่อกันเป็นวันที่ 2 ขณะที่นักลงทุนจับตาผลการประชุมของธนาคารกลางสหรัฐ (เฟด) ซึ่งจะมีการเปิดเผยหลังจากตลาดหุ้นยุโรปปิดทำการแล้ว
ดัชนี Stoxx Europe 600 ปรับตัวขึ้น 0.5% ปิดที่ 390.82 จุด
ดัชนี DAX ตลาดหุ้นเยอรมันปิดที่ 12,805.95 จุด เพิ่มขึ้น 40.97 จุด หรือ +0.32% ดัชนี FTSE 100 ตลาดหุ้นลอนดอนปิดที่ 7,474.40 จุด ลดลง 26.04 จุด หรือ -0.35% และดัชนี CAC-40 ตลาดหุ้นฝรั่งเศสปิดที่ 5,243.29 จุด ลดลง 18.45 จุด หรือ -0.35%
 
ตลาดหุ้นลอนดอนปิดในแดนลบ เมื่อคืนนี้ (14 มิ.ย.) จากปัจจัยการแข็งค่าของสกุลเงินปอนด์เมื่อเทียบกับดอลลาร์ สืบเนื่องจากข้อมูลดัชนีราคาผู้บริโภค (CPI) และยอดค้าปลีกที่อ่อนแอของสหรัฐ ขณะที่นักลงทุนบางส่วนระมัดระวังการซื้อขายเพื่อจับตาดูผลการประชุมกำหนดนโยบายของธนาคารกลางสหรัฐ (เฟด) ซึ่งมีการประกาศมติที่ประชุมหลังจากที่ตลาดปิดทำการ
ดัชนี FTSE 100 ลดลง 26.04 จุด หรือ -0.35% ปิดที่ 7,474.40 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วง ลงกว่า 3% เมื่อคืนนี้ (14 มิ.ย.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐลดลงน้อยกว่าคาดในสัปดาห์ที่แล้ว นอกจากนี้ ตลาดยังได้รับแรงกดดันจากรายงานของสำนักงานพลังงานสากลซึ่งระบุว่า การผลิตน้ำมันดิบของกลุ่มประเทศผู้ส่งออกน้ำมัน (โอเปก) พุ่งขึ้นในเดือนพ.ค.
สัญญาน้ำมันดิบ WTI ส่งมอบเดือนก.ค. ร่วงลง 1.73 ดอลลาร์ หรือ 3.7% ปิดที่ 44.73 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. ลดลง 1.72 ดอลลาร์ หรือ 3.5% ปิดที่ 47.00 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (14 มิ.ย.) เนื่องจากนักลงทุนเข้าช้อนซื้อเก็งกำไร หลังจากสัญญาทองคำปิดตลาดร่วงลงติดต่อกัน 5 วันทำการก่อนหน้านี้ ขณะที่นักลงทุนจับตาการประชุมของธนาคารกลางสหรัฐ (เฟด) ซึ่งจะมีการเปิดเผยหลังจากที่ตลาดทองคำปิดทำการแล้ว
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 7.3 ดอลลาร์ หรือ 0.58% ปิดที่ระดับ 1,275.90 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 36.9 เซนต์ หรือ 2.2% ปิดที่ 17.136 ดอลลาร์/ออนซ์
สัญญาพลาตินัมส่งมอบเดือนก.ค. พุ่งขึ้น 27.7 ดอลลาร์ หรือ 3% ปิดที่ 951.90 ดอลลาร์/ออนซ์
สัญญาพัลลาเดียมส่งมอบเดือนก.ย. ลดลง 3.75 ดอลลาร์ หรือ 0.4% ปิดที่ 853.80 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆเกือบทั้งหมด ในการซื้อขายที่ตลาดนิวยอร์กเมื่อคืนนี้ (14 มิ.ย.) หลังธนาคารกลางสหรัฐ (เฟด) มีมติปรับขึ้นอัตราดอกเบี้ยระยะสั้นตามที่ตลาดคาดการณ์ไว้ ซึ่งถือเป็นการขึ้นดอกเบี้ยของเฟดครั้งที่ 4 นับตั้งแต่เดือนธ.ค. 2558
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1217 ดอลลาร์ จากระดับ 1.1205 ดอลลาร์ ในขณะที่ปอนด์แข็งค่าขึ้นแตะ 1.2748 ดอลลาร์ จากระดับ 1.2646 ดอลลาร์ และดอลลาร์ออสเตรเลีย แข็งค่าขึ้นที่ระดับ 0.7585 ดอลลาร์ จากระดับ 0.7539 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 109.64 เยน จากระดับ 109.97 เยน แต่แข็งค่าขึ้นเมื่อเทียบกับฟรังก์สวิส ที่ระดับ 0.9719 ฟรังก์สวิส จากระดับ 0.9686 ฟรังก์สวิส